Nakon višegodišnjih nagađanja koje su škole najbolje u Hrvatskoj, ove godine imamo i službene podatke čiji su maturanti na državnoj maturi iz obveznih predmeta postigli u prosjeku najbolje rezultate. Zanimljivo je da je od deset najboljih čak sedam iz Zagreba, dvije su iz Splita i jedna iz Čakovca, a sve te škole proteklih su se godina spominjale kao najbolje u Hrvatskoj. Svaka je od njih proteklih godina imala maturante koji su neki od obveznih ili izbornih predmeta na državnoj maturi riješili sto posto. Koncentracija najboljih škola ponajprije je u Zagrebu, a zatim u Splitu, dakle velikim urbanim središtima, a tome se ne čudi prof. dr. Nikola Pastuović, koji se već desetljećima bavi razvojem obrazovanja.

Ujednačiti kvalitetu

– Bitan je takozvani kulturni kapital koji učenici ponesu iz svog doma, materijalna i socijalna pozicija njihove obitelji, kvaliteta i opremljenost škola, ali i kvaliteta nastavnika. Sve to utječe na rezultat učenika. Ipak iz prosječnog rezultata maturanata ne može se iščitati kvaliteta nastavnika. Za to bi trebalo provesti unutarnje vrednovanje škola – objašnjava Pastuović. On ističe da je jedan od najvažnijih zadataka prosvjetne vlasti ujednačiti uvjete obrazovanja u svim sredinama.

– Svijest o potrebi toga postoji. Uostalom, zemlje poput Finske ili Islanda, čiji učenici u međunarodnim istraživanjima postižu najbolje rezultate, imaju ujednačenu kvalitetu obrazovanja u svim dijelovima. Nasuprot tome je Njemačka, čiji su učenici osrednji na takvim testiranjima, u kojoj postoje velike razlike među školama, ali i među učenicima na čiji uspjeh znatno utječe obiteljski materijalni i društveni status – ističe Pastuović.

Da socijalne prilike i pristupi obrazovanju presudno utječu na rezultat djeteta, uvjeren je i predsjednik Hrvatskog književno-pedagoškog zbora i bivši državni tajnik u ministarstvu obrazovanja dr. Nevio Šetić.

– Dostupnost i kvaliteta obrazovanja moraju se ujednačiti, ali problem je što se nikako ne može postići konsenzus o nekim važnim pitanjima iz područja obrazovanja. Baš kad se neki projekt donese i počne primjenjivati, dolazi do smjene vlasti i onda se od svega odustaje, što nikako nije dobro – komentira Šetić.

Ravnateljima očekivano

Činjenica da su se njihove škole našle među deset najboljih nije iznenadila ravnateljice Mirjanu Matijević i Ljilju Vokić. – K nama dolaze djeca s maksimalnim brojem bodova, imamo kvalitetne nastavnike koji puno rade i dobru suradnju s roditeljima. Pa kako onda rezultat ne bi bio dobar – kaže Vokić. I ona i njezina kolegica Matijević slažu se da Zagreb automatski nudi niz prednosti pa se ne čude što je većina najboljih škola iz glavnog grada. – Za gimnaziju Čakovec zna se godinama da je dobra, a isto tako i mi smo godinama u vrhu – kaže Matijević i dodaje da u matematičke gimnazije dolaze ambiciozniji učenici pa ne začuđuje što su zauzele tri prva mjesta. – Marljivost, odgovornost, kvalitetan rad, prednost, moderne metode poučavanja, motivirani učenici i timsko upravljanje školom daju odlične rezultate – sažela je faktore uspjeha Tea Dragić Runjak, ravnateljica čakovečke Gimnazije Josipa Slavenskog.

>>Pet najboljih: Ni prosjek 5,00 ne garantira upis u ove srednje škole